Бзылъхугъэхэм я пщIэ лъагэр
ГъуазджэхэмкIэ Кавказ Ищхъэрэ къэрал институтым Щэнхабзэмрэ гъуазджэхэмкIэ и колледжым щекIуэкIащ Хэку зауэшхуэм и нэщIэбжьэ псори зыгъэва бзылъхугъэхэр щагъэлъэпIа зэIущIэ гуапэ.
ЩIыхьэпIэм и деж хьэщIэхэм къащыпежьэрт еджакIуэ ныбжьыщIэхэр, абыхэм гвардие лентIхэр, саугъэтхэр, удз гъэгъахэр тыгъэ хуащIурэ, нэхъыжьхэр я тIысыпIэхэм нэс яшэрт. Апхуэдэу колледжым и пэшым щIэз хъуащ зауэм хэкIуэда лIыхъужьхэм я щхьэгъусэхэр, лъэхъэнэ бзаджэмрэ зауэ нэужь зэман хьэлъэмрэ лэжьа цIыхубз хахуэхэр, СКГИИ-м, Къэбэрдей-Балъкъэр къэрал аграрнэ университетым, КъБКъУ-м и медицинэ колледжым, Налшык дэт еджапIэ №9-м я еджакIуэхэр. Налшык къалэм и бзылъхугъэхэм я зэгухьэныгъэм къызэригъэпэща пшыхьыр къызэIуихащ абы и унафэщI Дыджэш Лидэ.
— Щхьэгъусэхэр зэуапIэм Iутыху, къалэн псори зи пщэ къыдэхуауэ щыта, зи жьэгу пащхьэр щIыхь пылъу зыхъума, сабийхэмрэ унагъуэмрэ зыхуей хуэгъэзэным я мызакъуэу, къэралми хуэлэжьэныр, зауэм щыIэ цIы- хухъухэм щыгъын хуабэ яхуэгъэхьэзырыныр зыхузэфIэкIа фэ фхуэмыфащэ фIыгъуэ щыIэкъым, — захуигъэзащ къызэхуэсахэм Лидэ. — ЩыIэкъым Накъыгъэм и 9-м нэхърэ нэхъ махуэ лъапIи, сыту жыпIэмэ, ар я фэеплъщ уэгу щхъуантIэр, мамырыгъэр тхуэзыхъума цIыху хахуэхэм. Абыхэм щIэгъэкъуэнышхуэ яхуэхъуар лъэпкъхэр зэрызэкъуэтырт, я хэкур зыпащI щымыIэу фIыуэ зэралъагъурт, къэралым и хъугъуэфIыгъуэ псори щIэблэм яхуэхъумэн мурад дахэр зэраIэрт. Щхьэхуитыныгъэр къытхуэзызэуахэм я фэеплъыр нэхуну, фэ фи гъащIэр мамыру щытыну!
Дыджэш Лидэ и псалъэхэм я кIэухыу фIыщIэ яхуищIащ пшыхьыр къызэгъэпэщынымкIэ щIэгъэкъуэн къахуэхъуа псоми. Апхуэдэу абы я цIэ ириIуащ КъБР-м и Iэтащхьэм и чэнджэщэгъу Уянаевэ Iэминат, республикэм Мэкъумэш хозяйствэмкIэ и министерствэм, Къэбэрдей-Балъкъэрым и Парламентым и депутат, цIыхубэ артисткэ Таукеновэ Галинэ, Налшык и щIыпIэ самоуправленэм и Советым и депутат Моллаев Алим, «Нал-Мак» ООО-м и унафэщI Шэрджэс Аслъэн, Темыржанхэ я унагъуэм, цIыхубзхэм я зэгухьэныгъэм хэтхэу Жэбалы Иринэрэ («Кабарда» ООО-м иунафэщI) Дадэлы Лолэрэ («Фиалка» ООО-м и унафэщI), нэгъуэщIхэми.
Я гукъэкIыжхэр къызэхуэсахэм хуаIуатэу, махуэ лъапIэмкIэ псоми ехъуэхъуу зэIущIэм къыщыпсэлъащ Рекс Валентинэ (зауэм зи щхьэгъусэ хэкIуэдахэм къабгъэдэкIыу), Половиниковэ Верэ (тылым и лэжьакIуэхэм я цIэкIэ), Галиевэ Клавдие (зауэ нэужь лъэхъэнэм зи хэкур зрагъэбгынахэм къабгъэдэкIыу). НыбжьыщIэхэу Хачиевэ Ангелинэ, Дэбагъуэ Тамерлан, Мысостышхуэ Тамерлан сымэ бзылъхугъэхэм ехъуэхъуащ узыншагъэ быдэ, гукъыдэж яIэну, жьыщхьэ махуэ хъуну.
Колледжым и егъэджакIуэхэу Таукеновэ Галинэрэ Къашыргъэ Мадинэрэ я гъэсэнхэр ящIыгъуу ягъэхьэзыра концерт дахэкIэ хьэщIэхэм я нэгу зрагъэужьащ. Апхуэдэу Кунах Аня, Хапаевэ Лейлэ, Хьэлыкъуэу Фаинэ, Атмурзаевэ Танзилэ сымэ жаIащ «Катюша», «Хлеб и роза», «За далью околицы», «Любовь горянки» уэрэд цIэрыIуэхэр. Абыхэм пианинэ яхуеуар Самидиновэ Маринэщ. Гум дыхьэрт Къашыргъэм и гъэсэн щIалэхэмрэ хъыджэбзхэмрэ я утыку итыкIэр, я макъамэ Iэмэпсымэ гъэбзэрэбзэкIэр. Пшынэхэм, пхъэцIычым, шыкIэпшынэхэм, гитарэм, нэгъуэщI Iэмэпсымэхэми я зэщIэжьыуэр щIэщыгъуэт, псэм зригъэгъэпсэхуу щабэт.
ИСТЭПАН Залинэ.
